text: 56-årig udenfor livsfare – slap med brækkede ribben
  05 september 2017 kl. 20.53
  Manden blev tirsdag middag bragt til Kolding Sygehus i kritisk tilstand efter en arbejdsulykke.
  Arbejdsulykken skete på DSBs område ved Egumvej i Fredericia, hvor den 56-årige mand kørte på en gulvvaskemaskine. Den væltede og faldt ned i en grav på værkstedet, hvorved manden blev klemt under maskinen.
  Han var derfor i kritisk tilstand ved ankomsten til hospitalet.
  - Han er i bedring nu – og ikke længere i kritisk tilstand. Han er sluppet med nogle brækkede ribben, siger vagtchef hos Sydøstjyllands Politi, Flemming Lau, til TV SYD.
  Flemming Lau, vagtchef, Sydøstjyllands Politi: "Han er i bedring nu – og ikke længere i kritisk tilstand. Han er sluppet med nogle brækkede ribben."
  Arbejdsulykken skete kort før klokken 12, og både brandbiler, akutlægebil og ambulance rykkede til stedet. Her blev den 56-årige hjulpet fri og kørt videre til traumecentret på Kolding Sygehus.
  Men heldigvis var skaderne altså ikke så slemme som først antaget.
  - Sådan kan det jo nogle gange se værre ud til at starte med end det i virkeligheden er. Det er jo heldigvis en positiv udvikling, slutter vagtchef Flemming Lau.
  
  